Reverentissimo patri in Christo Domino V., Dei gratia Cluniacensi abbati, frater A., humilis prior Figiacensis ecclesiæ, totusque ejusdem loci conventus, salutem et honorem obedientiæ. Paternitati vestræ venerandæ dirigimus dilectos fratres nostros decanum, infirmarium ecclesiæ nostræ et priorem Gardeliaci, quibus tanquam nobis super confirmatione postulati et super aliis negotiis ecclesiæ nostræ credatis, tanquam filii obedientiæ deprecantes paternitatem vestram, quatinus vos inveniant favorabilem et benignum, cum ecclesia nostra sit magnis et multis debitis onerata propter causam sive discordiam quam cum burgensibus Figiacensibus longo tempore dignoscitur habuisse. Et quia sigillum conventuale non habemus, sigillum prioris nostri præsenti cartulæ fecimus apponi. Datum anno Domini Mº CCº XLº quinto, secunda feria post Epiphaniam Domini.